Uttalelse vedtatt av Naturvernforbundets landsstyre, 11-12. juni 2022

**Vi vil ha tilbake en frisk og ren Oslofjord med yrende dyreliv!**

**Oslofjorden, kystområdet fra svenskegrensa til og med Telemark, har historisk vært et produktivt og rikt havområde. Livet i denne fjorden har gitt grunnlag for bosetting, matauk, næringsliv og rekreasjon for flere millioner mennesker. Nå er fisken borte, og trådalger tar over. Fra årtusenskiftet har torskefiskebestandene kollapset. Større fiskeslag forsvant allerede tidligere, og tradisjonelt yrkesfiske og fritidsfiske har dårlige kår. Målet nå må være å gjenopplive fjorden. Naturvernforbundet anslår at kraftfulle tiltak kan gi 10-100 ganger mer fisk enn i dag, og ber nå om stopp i tråling og snurpenotfiske, flere nullfiskeområder og grenser for utslipp og avrenning.**

Det er to hovedfaktorer som må håndteres for å redde Oslofjorden: Overfiske og overgjødsling.

**Overfiske** skjer når man over tid fisker mer enn bestandene vokser. Generelt har Oslofjorden og Skagerrakkysten vært nesten uten fiskeriforvaltning og kvoter frem til nylig. Det samlete fisketrykket har vært så hardt at fjordene og kysten er tømt for torsk, kveite og mange tradisjonelt viktige fiskelag. Stedegne bestander har vært spesielt sårbare. Enkelte fiskemetoder har også bidratt til overfisket gjennom bifangst og spøkelsesfiske.

**Overgjødsling** skjer når vannmiljøet tilføres mer næringssalter og organiske partikler enn økosystemet klarer å håndtere. Fra naturens side vil skjell, svamp og små krepsdyr filtrere og rense fjorden, mens makro- mikroalger og sjøgress vil ta opp, omsette og binde næringssalter til vegetasjon og sjøbunn. Når det derimot slippes ut for mye næringssalter, blir resultatet nedslamming, taredød og dødt bunnvann uten oksygen.

Også flere faktorer bidrar negativt til Oslofjordens helse, blant annet miljøgiftforurensning, klimaendringer, støy, forsøpling, nedbygging og fysiske inngrep. Det er også mange tegn på at ulike miljøpåvirkninger forsterker hverandre. Uansett vil det være helt avgjørende å etablere nullfiskeområder og rense utslipp og avrenning. Fiskebestander kan da ta seg opp igjen på 10-20 år.

Naturvernforbundet anbefaler derfor målretta tiltak for å redde Oslofjorden:

**Overfisket må stoppes og bestandene gjenoppbygges gjennom å**

* stoppe tråling og snurpenotfiske i hele Oslofjordområdet.
* etablere flere nullfiskeområder slik man allerede har enkelte av for hummer og torsk og gi kommunene sammen med fagkyndige ansvar for å anvise 30% av sjøarealene for slikt vern.
* kompensere yrkesfiskere for medvirkning til havvern, spøkelsesredskapsrydding og kunnskap.
* etablere 100% bærekraftige høstingsstrategier for alt fiske utenfor nullfiske-/verneområdene.

**Overgjødslinga må stoppes og fjordvannet restitueres gjennom å**

* redusere avrenningen fra landbruk gjennom bedre gjødselsplaner og stopp i høstpløying.
* i hvert lokale nedbørsfelt håndheve reglene om vegetasjonssoner langs vassdrag og sjø, og aktivt bevare og gjenskape fangdammer, våtmark, bekkeløp, myr, skog og annen naturbasert rensing.
* la fjordens tålegrense styre utslippskvoter for kommunalt avløp og andre punktkilder.
* ha nullaksept for nye, urensa direkteutslipp som for eksempel fra septik eller oppdrettsmerder.

*Erklæringen er utarbeidet av Naturvernforbundets lag og aktive samlet på fagseminar om krisen i Oslofjorden, Jeløya Radio, 7. juni 2022, med om lag 50 deltakere fra blant annet Naturvernforbundet i Arendal, Kragerø, Grenland, Sandefjord, Tønsberg, Færder, Horten, Follo, Moss, Sarpsborg og Halden og fylkeslag Agder, Vestfold og Telemark, Buskerud, Oslo og Akershus og Østfold.*